
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos kariuomenės Logistikos valdybos Įgulų aptarnavimo tarnybos (toliau – Perkančioji organizacija) vykdomo pirkimo Nr. 9503321 „Dolomito skalda (PRĮAC)“ (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūra.
Tarnyba, prevencine tvarka peržiūrėjusi Pirkimo dokumentus, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl Kvalifikacijos reikalavimų
1.1. Pirkimo sąlygų 5 priedo lentelėje „Kvalifikacijos reikalavimai“ nustatyta, kad „<...> Tiekėjas per paskutinius 3 metus iki pasiūlymo pateikimo termino pabaigos yra pristatęs Dolomito skaldos, kurių vertė ne mažesnė kaip 50 000* Eur be PVM.“.
Įstatymo 47 straipsnio 7 dalyje numatyta, kad: „Tiekėjo kvalifikacijos reikalavimai nustatomi pagal Viešųjų pirkimų tarnybos patvirtintą tiekėjo kvalifikacijos reikalavimų nustatymo metodiką[footnoteRef:1]“ (toliau – Metodika). Metodikos 16.2 papunkčio dalyje nustatyti reikalavimai, prekėms, kai pirkimo objektas dalus: „Tiekėjas per paskutinius 3* metus iki pasiūlymo pateikimo termino pabaigos pagal vieną ar daugiau įvykdytų ar tebevykdomų sutarčių yra savo jėgomis [tinkamai**] patiekęs [ir sumontavęs] [nurodoma, kas yra laikoma pagrindinėmis panašiomis prekėmis].“ [1:  Tiekėjo kvalifikacijos reikalavimų nustatymo metodika, patvirtinta Viešųjų pirkimų tarnybos direktoriaus 2017 m. birželio 29 d. įsakymu Nr. 1S-105.
] 

Atsižvelgiant į tai, rekomenduojama koreguoti „Kvalifikacijos reikalavimuose“ nustatytą tiekėjo patirties reikalavimą, suderinant jį su Metodikos 16.2 papunktyje aprašytu daliam pirkimo objektui keliamu kvalifikacijos reikalavimu.
1.2. Pažymėtina, jog Metodikos 7.3 papunktyje nustatyta, kad kvalifikacijos reikalavimai negali dirbtinai riboti konkurencijos, turi būti proporcingi ir susiję su pirkimo objektu, Metodikos 16 punkte – nustatant, kas konkrečiu atveju laikoma panašiu pirkimo objektu, neleistina pernelyg susiaurinti vertinamo dalyko. 
Nagrinėjamu atveju kvalifikacijos reikalavime reikalaujama tiekėjo patirties pristatant būtent dolomito skaldą. Manytina, kad tiekėjo patirties esmė teikiant į Pirkimo objektą panašias prekes yra organizacinis ir logistinis pajėgumas: gebėjimas laiku valdyti didelių toninių kiekių tiekimą, turėti sutartis su karjerais ar sandėliais, užtikrinti savivarčių transporto srautus, laikytis pristatymo grafikų. Tuo tarpu pristatytos medžiagos rūšis (ar tai dolomitas, ar granitas, ar skaldytas žvirgždas, ar žvyro-smėlio mišinys, ar kitos birios inertinės statybinės ir kelių tiesimo medžiagos) neturi esminės įtakos tiekėjo organizaciniams, finansiniams ar logistiniams gebėjimams įvykdyti prekių pirkimo-pardavimo sutartį. 
Atsižvelgiant į Metodikos 16 punkto nuostatą, rekomenduotina pakartotinai įsivertinti Pirkimo dokumentuose nustatytą kvalifikacijos reikalavimą ir tai, ar šiuo atveju ne tik dolomito, bet granito, žvirgždo skaldos (ar jų mišinių) arba kitų birių inertinių medžiagų pristatymas objektyviai neleistų įsitikinti, kad tiekėjas yra kompetentingas ir pajėgus tinkamai įvykdyti sutartį (Įstatymo 47 straipsnio 1 dalis)

2. Dėl Sutarties sąlygų
2.1.  Prekių Pirkimo pirkimo–pardavimo sutarties (toliau – Sutartis) specialiųjų sąlygų 10.2 papunktyje nustatyti dideli arba nuolatiniai esminės Sutarties sąlygos vykdymo trūkumai, o 12.2 papunktyje – esminiai Sutarties pažeidimai. Sutarties specialiųjų sąlygų 12.1.4 papunktyje nustatyta, kad tiekėjui pažeidus esminę Sutarties sąlygą Sutartis gali būti vienašališkai nutraukiama.
Atkreiptinas dėmesys, kad kai kurie Sutarties specialiųjų sąlygų 10.2 papunktyje nustatyti dideli arba nuolatiniai esminės Sutarties sąlygos vykdymo trūkumai yra tapatūs arba savo turiniu sutampa su 12.2 papunktyje nustatytais esminiais Sutarties pažeidimais. Pavyzdžiui, Sutarties specialiųjų sąlygų 10.2.2 ir 12.2.10 papunkčiuose nustatyta ta pati aplinkybė – paaiškėja aplinkybė, atitinkanti bent vieną Įstatymo 45 straipsnio 2¹ dalyje išvardytą sąlygą. Taip pat 10.2.3 ir 12.2.9 papunkčiuose nustatyta ta pati aplinkybė – Tiekėjas per 10 darbo dienų nuo Pirkėjo prašymo nepateikia Įstatymo 51 straipsnio 12 dalyje nurodytų dokumentų. Be to, Sutarties specialiųjų sąlygų 10.2.1 papunktyje kaip didelis arba nuolatinis esminės Sutarties sąlygos vykdymo trūkumas nustatytas Tiekėjo vėlavimas daugiau kaip vieną mėnesį tiekti prekes arba informavimas, kad prekės nebus tiekiamos, o 12.2.2 ir 12.2.14 papunkčiuose nustatyti su prekių tiekimo terminų nesilaikymu ir sutartinio įsipareigojimo tiekti prekes nevykdymu susiję esminiai Sutarties pažeidimai.
Taigi, Sutarties vykdymo metu atsiradus tam tikrai aplinkybei, nėra pakankamai aišku, ar ji turėtų būti vertinama kaip didelis arba nuolatinis esminės Sutarties sąlygos vykdymo trūkumas, ar kaip esminis Sutarties pažeidimas. Tokia sąlygų formuluotė neleidžia aiškiai atriboti šių dviejų pažeidimų kategorijų ir jų taikymo pasekmių.
Atsižvelgiant į tai, rekomenduojama patikslinti Sutarties specialiųjų sąlygų10.2 ir 12.2 papunkčių sąlygas, aiškiai atskiriant, kokie Tiekėjo veiksmai ar neveikimas laikomi dideliais arba nuolatiniais esminės Sutarties sąlygos vykdymo trūkumais, o kokie – esminiais Sutarties pažeidimais.
2.2. Atkreiptinas dėmesys, kad Sutarties specialiųjų sąlygų 12.2.17 papunktyje esminiu Sutarties pažeidimu laikomas atvejis, kai Sutarties galiojimo laikotarpiu pardavėjas yra įtraukiamas į Nepatikimų tiekėjų ar Melagingą informaciją pateikusių tiekėjų sąrašus. Tuo tarpu Sutarties bendrųjų sąlygų 22.2.1 papunktyje nustatyta, kad Pirkėjas turi teisę vienašališkai nutraukti Sutartį, jeigu Tiekėjas padaro esminį Sutarties pažeidimą. 
Įstatymo 91 straipsnio 4 dalyje nurodyta: „Šiame straipsnyje nurodytos informacijos paskelbimo tikslas – informuoti perkančiąsias organizacijas, perkančiuosius subjektus ar suteikiančiąsias institucijas apie pirkimo sutarties neįvykdžiusius ar netinkamai ją įvykdžiusius tiekėjus.“ Pažymėtina, kad tiekėjo įtraukimas į tam tikrą sąrašą, pvz., Nepatikimų tiekėjų sąrašą, savaime dar nereiškia automatinio pasiūlymo atmetimo ar sutarties nutraukimo. Perkančioji organizacija turi įvertinti tiekėjo padarytą esminį sutarties pažeidimą bei jo galimą įtaką sutarties vykdymui, ar tiekėjo pašalinimas iš pirkimo procedūros proporcingas vertinamam tiekėjo elgesiui. Pažymėtina, kad Pirkimo vykdytojas nėra automatiškai saistomas kito pirkimo vykdytojo per ankstesnį viešąjį pirkimą atlikto vertinimo bei priimto sprendimo (žr. Europos Sąjungos Teisingumo Teismo sprendimą byloje Nr. C 267/18 Compania Naţională de Administrare a Infrastructurii Rutiere SA), o kiekvienu atveju sprendimus turi priimti savarankiškai. Pirkimo vykdytojui – ir tik jam – yra Įstatymu suteikti įgaliojimai įvertinti kiekvieno dalyvio sąžiningumą ir patikimumą ir, atsižvelgiant į proporcingumo principą, nuspręsti, ar tiekėjas turi būti pašalintas iš viešojo pirkimo procedūros. Taigi, tiekėjo įtraukimas į Nepatikimų tiekėjų sąrašą, buvimas jame, teismo patvirtinta taikos sutartis iš jo išbraukiant tiekėją yra tik informacija pirkimo vykdytojams apie pirkimo sutarties neįvykdžiusius ar netinkamai ją įvykdžiusius tiekėjus. 
Apibendrinant tai, kas išdėstyta pirmiau, Tarnyba rekomenduoja pakartotinai įvertinti, ar tiekėjo įtraukimas į Nepatikimų tiekėjų ar Melagingą informaciją pateikusių tiekėjų sąrašus turi būti laikomas esminiu vykdomos Sutarties pažeidimu ir sąlyga nutraukti dėl to Sutartį yra proporcinga.
Taip pat rekomenduojame susipažinti su Tarnybos parengtu informaciniu pranešimu „Prekių ir Paslaugų viešojo pirkimo-pardavimo sutarčių tipinių sąlygų korekcijos dėl esminių vykdymo trūkumų“ bei Dažniausiai užduodamu klausimu ir informacija „Kuo savo prasme ir pasekmėmis skiriasi dideli arba nuolatiniai esminės sutarties sąlygos vykdymo trūkumai nuo esminių sutarties pažeidimų? Ar jie gali sutapti? – Viešųjų pirkimų tarnyba“.

3. Dėl pašalinimo pagrindų 
Pirkimo sąlygų 5 priedo pašalinimo pagrindų lentelės 1 punkte nurodyta, kad pašalinimo pagrindas taikomas, jei: „tiekėjo, kuris yra juridinis asmuo, kita organizacija ar jos struktūrinis padalinys, vadovo, kito valdymo ar priežiūros organo nario ar kito asmens, turinčio (turinčių) teisę atstovauti tiekėjui ar jį kontroliuoti, jo vardu priimti sprendimą, sudaryti sandorį, asmens (asmenų), turinčio (turinčių) teisę surašyti ir pasirašyti tiekėjo finansinės apskaitos dokumentus (...), per pastaruosius 5 metus buvo priimtas ir įsiteisėjęs apkaltinamasis teismo nuosprendis ir šis asmuo turi neišnykusį ar nepanaikintą teistumą“. Atkreiptinas dėmesys, kad nagrinėjamu atveju vykdomas supaprastintas pirkimas, todėl pašalinimo pagrindas turi būti nustatomas pagal Įstatymo 46 straipsnio 2 dalies 2 punktą, kuriame nurodyta, kad pašalinimo pagrindas taikomas: „tiekėjo, kuris yra juridinis asmuo, kita organizacija ar jos struktūrinis padalinys, vadovo ar asmens (asmenų), turinčio (turinčių) teisę surašyti ir pasirašyti tiekėjo finansinės apskaitos dokumentus, per pastaruosius 5 metus buvo priimtas ir įsiteisėjęs apkaltinamasis teismo nuosprendis ir šis asmuo turi neišnykusį ar nepanaikintą teistumą“.
Atsižvelgiant į aukščiau nurodytą, rekomenduojame tikslinti pašalinimo pagrindus pagal supaprastintiems pirkimams taikomas formuluotes ir tvarką.

4. Kitos pastabos
 Pirkimo metu per Centrinę viešųjų pirkimų informacinę sistemą (CVP IS) buvo gautas tiekėjo 2026-09-10 paklausimas Nr. 1546/1 „Ar pirkimo objektui yra taikomi LST EN 13285 arba LST EN 13242 standartų reikalavimai, ar atitiktis pagal šiuos standartus nėra reikalaujama (t. y. Pirkimo objektas Dolomito skalda Fr.0/45 gali būti nesertifikuota)“. 
Atsakydama į paklausimą, Perkančioji organizacija nurodė, kad pirkimo objektui taikomi LST EN 13285 standartų reikalavimai. 
Pažymėtina, kad Pirkimo techninėje specifikacijoje TS-124 šie reikalavimai nėra numatyti.
Tarnyba rekomenduoja Pirkimo dokumentuose ir techninėje specifikacijoje aiškiai nurodyti visus Pirkimo objektui taikomus standartus bei jų reikalavimus, siekiant užtikrinti pirkimo sąlygų aiškumą, skaidrumą ir vienodą jų supratimą visiems tiekėjams.
Nurodant standartus rekomenduojama susipažinti su Tarnybos paviešintu pranešimu „Dėl formuluotės „arba lygiavertis“ nurodymo techninėse specifikacijose“   https://klausk.vpt.lt/hc/lt/articles/22581102007580-D%C4%97l-formuluot%C4%97s-arba-lygiavertis-nurodymo-technin%C4%97se-specifikacijose.

Atsižvelgdama į tai, kas nurodyta pirmiau, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija patikslinusi Pirkimo dokumentus, turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimo sąlygomis.
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:2] ir 4[footnoteRef:3] dalių nuostatomis. [2:  Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.]  [3:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 



